Mediaverklaring: ATKV-tak PEAAT vier sewe dekades op die planke - LitNet
Mediaverklaring: ATKV-tak PEAAT vier sewe dekades op die planke
ATKV ATKV-Portaal 2021-02-10
Foto: Mauricio Keller Keller | Pixabay
Vir die afgelope sewe dekades het die amateurteatergeselskap ATKV-tak PEAAT gehore geboei en laat lag met hulle toneelproduksies.
Vanjaar vier dié tak sy 70ste bestaansjaar en daar gaan groot makietie gehou word.
"Ons is die oudste Afrikaanse amateurteatergeselskap in die land," sê Emercia de Lange, takvoorsitter.
PEAAT staan vir Port Elizabethse Afrikaanse Amateur Toneelvereniging. Dit is gestig op 22 Maart 1951 in die sitkamer van die pastorie van die NG kerk PE-Wes in Port Elizabeth.
"Waar 'n organisasie normaalweg van krag tot krag gaan, het PEAAT letterlik van kerk tot kerk gegaan."
Uit die staanspoor was die doel om in diens van die kerk en onderwys toneelstukke aan te bied en sodoende geld in te samel vir broodnodige sake.
"ATKV-tak PEAAT bied al vir 70 jaar 'n platform vir amateurtoneelspelers waar hulle, hulle passie vir teater kan uitleef. Ons bied geleentheid vir inwoners van Port Elizabeth om kwaliteitteaterproduksies op hulle voorstoep te sien," sê Emercia.
In 2005 is daar op 'n spesiale algemene vergadering besluit dat PEAAT voortaan as 'n ATKV-tak sou funksioneer.
PEAAT het oor die jare al 175 produksies op die planke gehad en regisseur- en dramakursusse by skole aangebied. Dit het ook 'n jaarlikse instelling geword om uit te reik na ouetehuise.
ATKV-tak PEAAT het groot planne vir 2021 en beplan om die mylpaal – indien die Covid-19-pandemie dit toelaat – met drie produksies te vier.
Hulle beplan om 'n musiekblyspel saam met televisieaanbieder en sanger Willem Botha te hou. Die teks moet nog gefinaliseer word.
In Junie word 'n tweemanstuk, Die Roadtrip, saam met plaaslike talent aangebied.
Die Roadtrip handel oor twee mans wat van hulle verantwoordelikhede wil ontsnap en onderneem 'n reis deur die land. Hulle besef gou dat die lewe in die laaste 20 jaar baie verander het en dinge rafel vinnig uit as die twee hul verlore jeug probeer herleef, met skreeusnaakse gevolge.
Dan is daar ook die tak se jaarlikse komedie. Verlede jaar is My boetie se sussie se ou – 'n opvolg van Ray Clooney se klug [wat deur Lefra Produksies vertaal is], My vrou se man se vrou – weens die pandemie en die inperking nie opgevoer nie.
"Ons hoop om dit hierdie jaar op die planke te sien.
"ATKV-tak PEAAT beteken geweldig baie vir die mense van Port Elizabeth. Danksy die passie van amateurteaterlui bestaan ons al 70 jaar lank.
"As 'n mens op die verhoog stap, vergeet jy van al jou sorge. En dit geld nie net die akteurs en aktrises nie, maar ook vir die gehoor. Om 'n bietjie te vergeet is iets wat ons veral in die tye bitterlik nodig het.
"Al ons lede sit hulle hart en siel in hierdie produksies in. Hulle word nie betaal nie en doen dit slegs uit die pure passie van die saak.
"Ons sien baie uit om ons 70ste bestaansjaar te vier," sê Emercia.
Marius Swart - Bloemfontein
Baie geluk met 'n besondere prestasie. My pa, Prof Marius Swart was jare ere-president by PEAAT. Ek het reeds as laerskoolkind baie van PEAAT se opvoerings bygewoon. Ek onthou hoe opwindend dit was om saam met Pa "agtertoe" te mag gaan om die akteurs geluk te wens. Gaan so voort.
Emercia de Lange
2021-02-18 at 12:48
Baie dankie vir die wense. Ek onthou nog baie goed vir Prof Marius Swart en die tragiese nuus in 2008 van die motorongeluk. Ek hoop van harte dat PEAAT vandag nog sulke opwindende herinneringe vir jong kinders skep.
2021-02-19 at 08:31
Wel ek kan beslis ditto op dit Marius. Ja, ons ouers, prof Marius en Yvonne Swart het regtig moeite gedoen om ons kultuur te leer, so met PEAAT saam. Ek woon in PE en sal graag die tweeman-vertoning wil sien, in Junie reg?